**Здравље старијих особа**

Само петина старијег становништва је оценила сопствено здравље као врло добро и добро.

Учесталост оболевања старијег становништва Србије се не разликује се од учесталости оболевања у другим европским земљама. Три четвртине је изјавило да има неку хроничну болест или здравствени проблем. Старији становници Србије, претежно жене, најчешће су патили од повишеног крвног притиска.

Сваки трећи старији становник је изјавио да је имао тешкоће са ходом, сваки девети – са видом, а скоро сваки четврти – са слухом. Нешто више од трећине старијих у Србији је изјавило да има озбиљне тешкоће у обављању свакодневних кућних активности, а скоро сваки девети становник у обављању активности личне неге. Потреба за услугама кућне неге и лечења је три пута чешћа него учесталост пружања ових услуга.

Старије становништво Србије у највећој мери прати утврђене обрасце коришћења примарне здравствене заштите. Значајан показатељ унапређења квалитета на нивоу примарне здравствене заштите представља проценат старијих вакцинисан против сезонског грипа. На основу овог показатеља, постоји потреба за повећањем обухвата вакцинацијом против сезонског грипа у Републици Србији. Истраживање здравља становништва је показало да је изразито низак степен коришћења стоматолошке здравствене заштите. Тек свака четврта старија жена је имала свог изабраног гинеколога.

Узимање лекова прати старење популације, што се одражава већим коришћењем лекова за лечење хроничних болести у популацији старијој од 65 година. На основу овог показатеља, Србија се налази међу земљама Европске уније у којима је регистрован највиши проценат коришћења лекова у популацији старијих особа.

Услуге приватне праксе (најчешће стоматолошке заштите) је користио сваки седми старији становник, претежно они које живе у граду, из Београда, најобразованији и најимућнији. Две трећине старијих особа је изјавило да је задовољно здравственом службом у целини, како државном тако и приватном.